Belastingbetalers dok dalk op vir Covid-19-entstof‘n Gesondheidswerker berei ‘n dosis van die Pfizer-BioNTech-entstof voor. (Foto: Jean-Christophe Verhaegen/AFP) Die regering oorweeg dit om belastings te verhoog ten einde vir entstof teen die koronavirus te betaal, sê die direkteur-generaal van die nasionale tesourie, Dondo Mogojane. Mogojane het in ŉ onderhoud met Business Day gesê daar is drie maniere vir die staat om vir entstof te betaal. Die eerste manier is om belastings te verhoog of ŉ nuwe belasting in te stel. Die tweede manier is herprioritisering van bestaande dele van die begroting – om elders weg te neem ten einde vir entstof te betaal. Die derde manier is vir die land om skuld aan te gaan. Mogojane het in die onderhoud gesê die regering beskou die aanskaf van entstof as so belangrik dat ŉ finansieringswyse gevind sal word – met of sonder die hulp van mediese fondse en die private sektor. Hoewel die nasionale gesondheidsdepartement bereken het genoegsame entstof sal R20 miljard kos, meen die tesourie dit kan heelwat goedkoper wees. By navraag wou die woordvoerder van die nasionale tesourie, Cleopatra Mosana, nie bevestig of ontken dat Mogojane se mening die amptelike mening van die staat of die regering is nie. “Die wyse waarop entstof gefinansier sal word, sal in sy begrotingstoespraak deur die minister van finansies, Tito Mboweni, aangekondig word,” was al wat sy wou sê. Die DA het hom by monde van sy woordvoerder oor finansies, Geordin Hill-Lewis, teen belastingverhogings om vir entstof te betaal uitgespreek. “Belastingverhogings sal ŉ klap in die gesig van elke werkende Suid-Afrikaner wees. Dit toon dat die regering uit voeling is met hoe swaar Suid-Afrikaners kry,” het Hill-Lewis gesê. “Die inentingsveldtog kan teen ŉ koste van R15 miljard op die meeste gedoen word, en daardie bedrag kan maklik bekom word deur reddingsboeie vir disfunksionele staatsbeheerde ondernemings te staak, asook ander mors van geld in die begroting,” aldus Hill-Lewis. Die DA meen dis nie hardwerkende landsburgers se skuld dat die land se fiskale posisie so sleg lyk nie. Die tesourie moet dus die nodige geld kry deur herprioritisering van bestaande begrotingsitems soos bepaal in die Wet op die Bestuur van Openbare Finansies. Volgens Hill-Lewis sou die kansellasie van die reddingsboei van R10 miljard aan SAL die perfekte plek wees om te begin.